Gedagte vir die dag: Kies reg!Foto: Argief Lees: Jeremia 21:8-12 Die Here het vir Jeremia gesê: Jy moet vir hierdie volk sê: So sê die Here: Ek gee julle die keuse: wil julle lewe of wil julle sterwe? (Jeremia 21:8) God gee die profeet Jeremia ’n belangrike opdrag om aan die volk oor te dra. Hulle moet self kies of hulle wil lewe of sterwe. Israel kies telkens verkeerd en moet dan die gevolge van hierdie verkeerde keuses dra. Die keuses wat jy vanjaar maak, gaan jou hele lewe ten goede of ten kwade beïnvloed. Ons kry belangrike en minder belangrike keuses. Daar sal geen haan daarna kraai as jy kies om jou hare rooi te kleur of ’n lawwe modegier te volg nie. Om egter met die verkeerde man te trou of ’n verkeerde loopbaan te kies, gaan verreikende gevolge vir die res van jou lewe inhou. Die afgelope jare het baie pensioenarisse die verkeerde mense gekies om hul beleggings te bestuur, met die gevolg dat hulle al hulle geld verloor het en baie van hulle nou gedwing word om aan te hou werk. Doen dus éérs jou huiswerk voordat jy kies. Voordat jy enigiets anders kies, maak eers die heel belangrikste keuse: Kies God as die Heer van jou lewe; dan kan jy nie verkeerd gaan nie. Raadpleeg God altyd oor jou keuses. Wees gewillig om jou aan Bybelse riglyne te onderwerp en moenie ten alle koste jou eie kop wil volg nie. God weet presies watter keuses vanjaar vir jou die beste sal wees, en as jy op Hom wag, sal die Heilige Gees jou in jou keuses lei. Here, U weet dat ek al dikwels in die verlede verkeerd gekies het. Ek bid dat u Gees my vanjaar sal lei om elke dag die regte keuses te maak. Amen.